Ísak Bergmann Jóhannesson
Ísak Bergmann Jóhannesson er íslenskur knattspyrnumaður sem spilar fyrir Fortuna Düsseldorf. Hann er uppalinn hjá ÍA og er faðir hans Jóhannes Karl Guðjónsson fyrrum knattspyrnumaður og þjálfari.

Ísak átti oft sæti í byrjunarliði IFK Norrköping árin 2020-2021 og vakti athygli stórliða Evrópu. Hann varð meistari með FC Kaupmannahöfn tímabilið 2021-2022.

Ísak kom inn sem varamaður aðallandsliðsins nokkrum mínútum fyrir leikslok gegn Englandi í nóvember 2020 og varð 4. yngsti leikmaðurinn til að spila fyrir Ísland. Hann skoraði sitt fyrsta mark í 1-1 jafntefli gegn Armeníu haustið 2021 og varð yngsti leikmaðurinn til að skora landsliðsmark.

Íslenskir knattspyrnumenn
Fólk fætt árið 2003